recursal/SuperWikiNEXT-32B huggingface dataset:
שמואל רמתי
**שמואל רמתי** (**ניומן**) (20 בנובמבר 1929 – דצמבר 2012) היה אמן, פסל ומחנך ישראלי.

קורות חייו
----------

שמואל רמתי נולד ב-1929 בעיר טופלצ'אני שבסלובקיה. הצטרף לתנועת "השומר הצעיר". כשהיה בן עשר פרצה מלחמת העולם השנייה, והנאצים כבשו את צ'כוסלובקיה. משפחתו של שמואל גורשה למחנה העבודה "נובקי", מחנה עבודות כפייה שרבים מיהודי סלובקיה שהו בו. בשנת 1944, עם פרוץ המרד הסלובקי בהנהגת המפלגה הקומוניסטית, נמלטה משפחתו מהמחנה. אמו ואחותו נתפסו ונשלחו לטרזיינשטט, אך שרדו את השואה וניצלו. שמואל ברח עם אביו ליער והצטרף לפרטיזנים. אביו לא עמד בקשיים ונפטר.

שמואל נותר יתום בן 14, ילד יחיד בקרב הפרטיזנים. הוא נשלח כסייר לבדוק נוכחות חיילים גרמנים למרגלות ההר שליד בסיס הפרטיזנים. הנער נתקל בזקיף גרמני על אחד הגשרים. במאבק שהתפתח בין השניים הם נפלו למים. הזקיף קפא ומת, ושתי רגליו של שמואל קפאו. הוא נלקח לבית חולים סלובקי, שהיה בשליטה גרמנית. ושם קטעו את שתי רגליו. מנהל בית-החולים הסתיר את זהותו מהגרמנים ובכך הציל את חייו.

באפריל 1946 עלה רמתי לארץ ישראל באוניה "קיירו", והצטרף לחברת נוער של "השומר הצעיר" בקיבוץ עין החורש. הוא מצא בית חם ודואג אצל חדווה ואיציק ינאי, מוותיקי הקיבוץ, שאימצו אותו. חברת הנוער עברה אחרי זמן לקיבוץ ניר דוד, ושם שהו כהכשרה לקראת ייסוד קיבוץ חדש.

במלחמת העצמאות התגייס לפלמ"ח, חרף היותו נכה קטוע שתי רגליים. עם זאת, בתחילת המלחמה איש לא הבחין בנכותו, והוא שירת כקשר בגדוד השביעי של חטיבת הנגב. ומאוחר יותר היה גם קצין קשר גדודי. בתום מלחמת העצמאות הקים עם חבריו את קיבוץ ברעם, בגליל העליון. בקיבוץ ריכז את חברת הנוער ועבד בעבודות שונות בהן גם קשות, כגון סיקול אבנים ובניית בתים. כישורי הפיסול שלו באו בברעם לידי ביטוי ראשון. בקיבוץ ניצבת עד היום האנדרטה שבנה רמתי ללוחמי הפלמ"ח שנפלו בגליל במלחמת העצמאות.

רמתי היה חבר בארגון נכי המלחמה בנאצים. בשנת 1951 יזם את הדבקת תווי חניה על מכוניותיהם של נכים.

כשיצא בשנת 1954 מהקיבוץ החל בלימודי אמנות בסמינר הקיבוצים בתל אביב. ועם סיום לימודיו החל ללמד אמנות והיסטוריה בבית הספר התיכון בקיבוץ עין החורש. בשעות הפנאי שלו עסק בפיסול ובגילוף בעץ. בעין החורש ניצב עד היום פסל בטון מעשה ידיו, של ילד החובק דג, ומפיהם מקרים המים אל בריכת הילדים.

בשנת 1956 עבר לתל אביב, ולימד אמנות והיסטוריה בבית הספר "רביבים". בשנת 1960 נישא לעדנה (היו אלה נישואיו השניים) וסיים לימודי תואר שני בהיסטוריה ובספרות עברית באוניברסיטה העברית בירושלים. מתל אביב עבר עם משפחתו לרמת השרון, ולימד בתיכון רוטברג. בשנים 1964–1965 היה מנהל פדגוגי בכפר הנוער "נעורים" שליד כפר ויתקין. לאחר מכן כיהן כמנהל מחלקת החינוך ברמת השרון, עד יציאתו לגמלאות. במסגרת תפקידו זה הקים שלושה בתי ספר בעיר, בהם תיכון אלון.

רמתי עשה את שנותיו האחרונות בדיור המוגן "בית בכפר" בביתן אהרן, שם נפטר. חרף נכותו הקשה וכמה אירועים מוחיים שעבר, הוא היה פעיל ויוצר עד מותו. התבלט בפסלי העץ שלו, הציג בכמה תערוכות, הציב כמה פסלים במקומות שונים והותיר אחריו בית מלא בפסלים שיצר לאורך השנים.

הבמאית והעיתונאית דליה קרפל ראיינה את רמתי לסרטה הדוקומנטרי "להולה", על הבמאי אריה להולה (הסרט זכה בפרס וולג'ין, ירושלים 2001).

שמואל רמתי נפטר בדצמבר 2012, בגיל 83. היה אב לארבעה.

קישורים חיצוניים
----------------

* שמואל רמתי, באתר הפלמ"ח
* אלישע פורת, הדג של בריכת-הילדים התייתם, הזמן הירוק, 27 בדצמבר 2012
* עופר אדרת, בלי רגליים - לפלמ"ח, באתר הארץ, סוף שבוע אחרי מות, 3 בינואר 2013

הערות שוליים
------------

1. ↑  נכה ביכר להאסר אך אשתו שלמה הקנס, מעריב, 3 בנובמבר 1970.
**דרלינגטון** (באנגלית **Darlington**) הוא פרוור בסידני. דרלינגטון מנוהל על ידי עיריית סידני (The City of Sydney).

גאוגרפיה
--------

דרלינגטון הוא מהפרוורים הקטנים בסידני, וגבולותיו הם בין אווליי בדרום (על רחוב אברקרומבי), אוניברסיטת סידני במערב (וניוטאון בדרום מערב), גליב בצפון (על רחוב קליבלנד) ורדפרן וצ'יפנדייל במזרח. כמעט מחצית משטחו הוא למעשה קמפוס אוניברסיטת סידני, ומרבית האוכלוסייה בו הם סטודנטים החיים במעונות ובדירות שכורות. שטחו הוא חצי קמ"ר לא כולל הקמפוס, שנחשב כשטח עצמאי.

היסטוריה
--------

דרלינגטון היה שטח מיושב על ידי אבוריג'ינים עד שנת 1789, אז מגפת אבעבועות שחורות, מגפה שלא הייתה ידועה ביבשת לפני בוא האירופאים, השמידה את האוכלוסייה והשאירה את אדמתם נפקדת. המתיישבים האירופאים, שהגיעו לאזור רק שנה לפני כן, חילקו לעצמם שטרי קניין לבנות לעצמם אחוזות נרחבות באזור. הבוטנאי ויליאם שפרד ביקש לדור בקרבת הנמל, וקיבל נחלה בת 28 אקרים בשנת 1835, לה הוא קרא משתלת דרלינג, על שם המושל ראלף דרלינג. בשטח המשתלה הוא שתל גידולים חקלאיים שונים וביצע את מחקריו. לאחר מותו נקרא האזור בשם דרלינג, ולאחר מכן דרלינגטון. עם הזמן, שובש השם לדרלינגטון. לזכר ההיסטוריה הבוטנית של הפרוור, מצויים בו היום רחובות כגון Ivy (קיסוס), Vine (גפן), Rose (ורד) ו-Myrtle (הדס). לאחר שנים הפרוור הפך להיות מקום מגוריהם של משפחות עובדות רבות מהמעמד הבינוני. במהלך המאה ה-20 התפתח קמפוס אוניברסיטת סידני על חשבון אזורי המגורים של הפרוור, וכמה עשרות בתים ויקטוריאניים עתיקים נהרסו כדי לפנות מקום לבנייני הקמפוס. במהרה הפכה אוכלוסיית האזור ליותר צעירה, ובפתח המאה ה-21 דרלינגטון הפך הלכה למעשה לפרוור סטודנטיאלי.

תרבות
-----

מרביתו של דרלינגטון בנוי בבנייני שורה (טרסות) מהתקופה הוויקטוריאנית, בני שתי קומות. בתים אלו נבנו במאה ה-19 ומציגים עדיין כלים מהתקופה שנס ליחם, כגון אביזרי ביוב חיצוני (ושבילים לאורך החצרות האחוריות, שנבנו כדי להקל על סבלי הדליים לאסוף את התוצר). בצידו הדרום-מזרחי של הפרוור נמצא אזור גולדן גרוב הכולל חנויות רבות ובצדו המערבי, בגבול עם אווליי, נמצא מוזיאון לאמנות מודרנית בשם CarriageWorks, הבנוי הלכה למעשה בחצר קרונות רכבת.

קישורים חיצוניים
----------------

ויקישיתוף מדיה וקבצים בנושא **דרלינגטון** בוויקישיתוף
* דרלינגטון באתר "Dictionary of Sydney"
* דרלינגטון באתר "Sydney Suburbs"(הקישור אינו פעיל)

| פרוורי סידני העיר |
| --- |
| 

|  |
| --- |
| אווליי • אולטימו • אליזבת' ביי • אלכסנדריה • אננדייל • ארסקינוויל • ברנגרו • ביקונספילד • גליב • דוז פוינט • דרלינגהרסט • דרלינגטון • היימרקט • וולומולו • וטרלו • זטלנד • מור פארק • מילרס פוינט • ניוטאון • סארי הילס • מע"ר סידני • סנטניאל פארק • פדינגטון • פוטס פוינט • פורסט לודג' • פירמונט • צ'יפנדייל • קמפרדאון • ראשקטרס ביי • רדפרן • רוקס • רוסברי |

 |
פירוש נוסף ערך זה עוסק בסוג של דג. אם התכוונתם לכלי שיט של חיל הים הישראלי, ראו לברק (כלי שיט).

**לַברָק** (שם מדעי: *Dicentrarchus*, מכונה גם "בר ים") הוא סוג דג מוארך שצבעו כסוף ממשפחת הלברקיים (Moronidae). גודלו הממוצע בין 20 ל-70 ס"מ, אך יש מינים שאורכם למעלה ממטר. שיניו מסומרות קטנות בלסתות ובלשון. הוא היחיד מבין הדקריים שלו סנפיר גב מחולק. הוא חי לרוב בשפכי נהרות, אך מסוגל גם לחיות בים. בצעירותו הוא מתגודד בלהקות, אך כאשר הוא מגיע לבגרות, הוא חי לבדו. הוא ניזון בעיקר מדגים אחרים, אך גם מסרטנים ושאר חסרי חוליות. עונת הרבייה היא בחודשי החורף. הלברק הוא דג מאכל כשר.

מינים
-----

בסוג זה ישנם שני מינים, שניהם נפוצים לחופי ישראל:

* לברק נקוד (*Dicentrarchus punctatus*), אשר על גבו וצדיו מצויים כתמים ואורכו מגיע עד 70 ס"מ,
* לברק חלק (*Dicentrarchus labrax*), הגדול יותר יחסית, גבו כחול או אפור וצדיו כסופים.

מקור השם
--------

מקור השם העברי כנראה בשמו היווני (לברקי – Λαβράκι), שמקורו בשם הלטיני (Dicentrachus labrax). באנגלית הוא נקרא European Seabass, ובאיטלקית Spigola.
הוא מאופיין לרוב בצבע כחול מכסוף מבריק (מטאלי). זנבו עשוי סחוס קשה, וכשהוא נלכד, הוא מנסה להסתחרר על החכה על מנת להשתחרר.

דיג
---

דייגים רבים בישראל יוצאים בעונת החורף לים כדי לדוג את הלברק. הלברק נתפס על ידי דייגים בקרבת החוף בעיקר בחורף בחודשים שבין ינואר למרץ.

קישורים חיצוניים
----------------

ויקישיתוף מדיה וקבצים בנושא **לברק** בוויקישיתוף
* לברק, באתר ITIS (באנגלית)
* לברק, באתר NCBI (באנגלית)
* לברק, באתר Animal Diversity Web (באנגלית)
* לברק, באתר האנציקלופדיה של החיים (באנגלית)
* לברק, באתר GBIF (באנגלית)
* גיל ססובר, האם הלברק ניצח את החקלאות הימית, או שהיא הכריעה אותו?, באתר הארץ, 11 בפברואר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007552916905171

 |
**הלוֹגוּס** היה פאב-מועדון בתל אביב אשר שימש להופעות רוק. הלוגוס הוקם על ידי רונן זיו ומיקי גפן, חברי ילדות ממושב בני ציון. המקום, ששכן במדרחוב נחלת בנימין, פעל משנות ה-80 ועד סגירתו ב-2001.

המועדון היווה אבן דרך בתרבות הרוק הישראלי של שנות ה-90, והופיעו בו מיטב אמני הרוק של אותה התקופה, ביניהם: ערן צור, המכשפות, דן תורן, דני רובס, יוסי אלפנט, זקני צפת, יצחק קלפטר, פורטיסחרוף, איפה הילד, רוקפור, ברי סחרוף ואחרים. 

המועדון אופיין בצפיפות רבה, ולעיתים אף במחנק אשר נבע מעשן סיגריות סמיך, אך רבים טענו כי עובדה זו תרמה רבות להרגשת האינטימיות בהופעות. היה זה המועדון הראשון בישראל אשר שימש כפאב ובמקביל הופיעו בו אמנים שונים. בעקבות הצלחתו הגדולה של המועדון נפתחו מועדונים נוספים בסגנון זה, כדוגמת מועדון הבארבי.

בתחילת שנות ה-90 צולמו בלוגוס תוכניות הטלוויזיה "קול הפופ" ו"קול הרוק", בהנחיית יואב קוטנר, אשר כללו הופעות נבחרות מהמקום.

אחת ההופעות המפורסמות בתולדות המועדון הייתה הופעתם של יוסי אלפנט יחד עם להקת "וויילד קרוז" ב-6 בספטמבר 1991, ובמהלך הופעה זו באחת ההפסקות, נפטר אלפנט מדום לב. 

הופעה מפורסמת נוספת במועדון, שלא התקיימה בסופו של דבר, הייתה ההופעה של להקת המכשפות שתוכננה ל-2 באוקטובר 1997. הופעה זו תוכננה להיות הופעת הקאמבק של הלהקה לאחר כשנה ללא פעילות, אך היא לא התקיימה בסופו של דבר בשל מות סולנית הלהקה ענבל פרלמוטר בלילה שלפני ההופעה בתאונת דרכים. ב-30 באוקטובר 1997 התקיימה במועדון הופעה לזכרה של פרלמוטר.

ראו גם
------

* רוקXן - מועדון הופעות שפעל מ-1989 ועד 1994 בתל אביב

הערות שוליים
------------

1. ↑  רועי הולר, רצועה חדשה: רוק משנות ה-90, באתר ynet, 14 במרץ 2005
2. ↑  שי להב, כמה חבל, יוסי: המורשת של יוסי אלפנט, באתר ynet, 31 באוגוסט 2011
3. ↑  עמי פרידמן, 25 ללכתו: מופע מחווה ליוסי אלפנט, באתר ynet, 1 באוגוסט 2016
**בית הכנסת בפאזאנן שטראסה** (בגרמנית: **Synagogue Fasanenstrasse**) היה בית כנסת של היהדות הרפורמית שנפתח בברלין ב-26 באוגוסט 1912 בשכונת שרלוטנבורג, קרוב לתחנת הרכבת ברלין גן החיות.

היסטוריה
--------

הקהילה היהודית בשרלוטנבורג גדלה במהירות, ובשנת 1905 סוכם על נחיצות בנייתו של בית הכנסת החדש באזור. הבניין נבנה בסגנון נאו-רומנסקי ונפתח בשנת 1912. הוא כלל אולם תפילות ל-1,720 מתפללים ובית הספר. לאו בק היה בין מנהיגי הקהילה. החזן הראשי היה מגנוס דווידסון. בנוסף להיותו חזן ראשי הוא היה תורם קבוע לכתב עת בנושא חזנות שהיה יוצא לאור בשנים 1927–1938 על ידי ליאון קורניצר.

וילהלם השני, קיסר גרמניה נכח בפתיחת בית הכנסת, דבר שגרר ביקורת קשה מצד קורט טוכולסקי.

כבר בשנת 1931 מתפללי בית הכנסת הותקפו על ידי האס אה. למרות הקשיים, התפילות במקום התקיימו עד לשנת 1936. במהלך ליל הבדולח הבניין נהרס בהוראה ישירה של יוזף גבלס. לאחר ביזה של הבניין הוא נשרף. בשנת 1939 שרידי הבניין הועברו לחזקת הדואר. בשנת 1943 הבניין סבל מפגיעות של הפצצות.

לאחר השואה מספר היהודים בברלין היה קטן. ראש הקהילה, היינץ גלינסקי, ביקש להקים על יסודות הבניין מרכז קהילתי. בשנת 1957 וילי ברנדט השתתף בטקס הנחת אבן הפינה של הבניין החדש. הבניין החדש נפתח בשנת 1959, וחלק מחזית הבניין המקורי שולב בו.

בשנת 2006 כלל הבניין רק מרכז חינוך, ומשרדי הקהילה עברו לבניין חדש.

הערות שוליים
------------

1. ↑  עדותו של אורי בן ארי ביד ושם על שריפת בית הכנסת

קישורים חיצוניים
----------------

ויקישיתוף מדיה וקבצים בנושא **בית הכנסת בפאזאנן שטראסה** בוויקישיתוף
* היסטוריית המבנה
ראש הישיבה בשיעור עם תלמידי הישיבה
**ישיבת המאירי** היא ישיבה אשר הוקמה בשנת ה'תשנ"ה והיא שוכנת בשכונת קריית משה בירושלים. הישיבה הוקמה בחסות המכללה האקדמית הדתית לחינוך ליפשיץ ופועלת תחת עמותת ליפשיץ עד היום. מאז התאחדותה של מכללת ליפשיץ עם המכללה האקדמית הרצוג, תלמידי הישיבה לומדים בקמפוס הגברים באלון שבות של מכללת הרצוג. הלימודים בישיבה הם במסלול ישיבת הסדר והיא מונה כ-80 תלמידים. סיסמת הישיבה היא: "ישיבה - צבא - אקדמיה". לישיבה אתר רשמי וערוץ Youtube בו מועלים שיעורים המוקלטים ב-Zoom המתקיימים בישיבה.

היסטוריה
--------

בשנת תשנ"ה בהוראתו של הראשון לציון, הרב מרדכי אליהו, החלו הרב שמואל זעפרני וד"ר יעקב הדני בהקמת הישיבה, שבה מסלול ייחודי המשלב בין לימודי ישיבה ללימודי אקדמיה, וזאת במטרה להסמיך בוגרים בעלי השכלה אקדמית. הישיבה נקראה על שם הרב משה המאירי, שהוריש את ביתו להקמת הישיבה. הרב מרדכי אליהו שימש כנשיא הישיבה והרב שמואל זעפרני עמד בראשה מהקמתה ועד לדצמבר 2021, אז פרש מסיבות בריאותיות. את מקומו ממלא הרב עדיאל אסייג, לצד הרב יגאל קוטאי. הרב שמואל זעפרני התמנה לנשיא הישיבה, ונפטר 8 חודשים לאחר מכן בכ"ט אב ה'תשפ"ב.

תלמידי הישיבה למדו את לימודי האקדמיה במכללת ליפשיץ בירושלים, עד התאחדותה עם מכללת הרצוג שבאלון שבות בשנת 2013. מאז לומדים תלמידי הישיבה בימי ראשון וחמישי במכללת הרצוג, בקמפוס גברים שבאלון שבות.

הלימוד בישיבה הוא בשיטת העיון הספרדי[דרושה הבהרה]. שיטת הפסיקה בישיבה היא על פי נשיאה, הרב מרדכי אליהו.

שירות צבאי
----------

תהליך החיול נערך באזור חודש נובמבר של השנה השנייה, והגיוס לצה"ל נערך באמצע השנה השנייה לתקופה של שנה וחמישה חודשים במסגרת מסלול ההסדר. רוב תלמידי הישיבה משרתים ביחידות החי"ר השונות: גולני, גבעתי, נח"ל וכפיר. חלקם בחיל השריון וביחידות לוחמה התנדבותיות: צנחנים, פלגה 916 בזרוע הים. ואלו שאינם בעלי פרופיל קרבי גם במודיעין שדה ותפקידים נוספים שאינם קרביים זמינים גם הם, באגפי הרבנות, המודיעין ועוד. רבני הישיבה מעודדים את תלמידי הישיבה לצאת למסלול פיקוד וקצונה מתוך אמונה שאחד התפקידים החשובים של הציונות הדתית, היא להעמיד מפקדים וקצינים איכותיים בצה"ל.

לימודי המכללה
-------------

תלמידי הישיבה לומדים במכללה הדתית לחינוך באלון שבות, מכללת הרצוג. בישיבה מסלול מיוחד, כאשר הלימודים האקדמיים מתחילים כבר משנה א' בישיבה, בשונה מישיבות אחרות בהן מתחילים את הלימודים בדרך כלל רק בשיעור ד', לאחר החזרה מהצבא. המסלול המשולב של ישיבת המאירי, בשיתוף המכללה האקדמית הרצוג מאפשר לתלמידים לסיים תואר ראשון בחינוך (B.Ed) ותעודת הוראה, כבר בשיעור ה' - בסיום מסלול הישיבה. תחומי ההתמחות של התואר הם: אנגלית, מדעי הטבע, מדעי המחשב, מתמטיקה, תושב"ע ארץ ישראל, גאוגרפיה, היסטוריה, לשון, חינוך מיוחד ועוד. תלמידי הישיבה לוקחים חלק בפרויקט פר"ח. לאחר סיום לימודי המכללה בוגר יכול לעבוד בתור מורה או לחלופין ללמוד תואר שני במקצועות נוספים על בסיס התואר הראשון.

קישורים חיצוניים
----------------

* אתר האינטרנט הרשמי של ישיבת המאירי
* אודות הישיבה
* ערוץ ה-Youtube של הישיבה
* דף ה-Facebook של הישיבה

הערות שוליים
------------

1. ↑  דף הבית | ישיבת המאירי - ישיבה צבא אקדמיה, באתר www.yhm10.org
2. ↑  ישיבת המאירי - תורה, צבא, אקדמיה - YouTube, באתר www.youtube.com
3. ↑  גיא עזרא, "יום לא פשוט": הרב זעפרני פורש מראשות הישיבה, סרוגים 13בדצמבר 2021.
4. ↑  אודות הישיבה | ישיבת המאירי - ישיבה צבא אקדמיה, באתר www.yhm10.org

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007356401305171

 |
**דמיטרי אלברוביץ' דיוז'ב** (ברוסית: **Дмитрий Петрович Дюжев**; נולד ב-9 ביולי 1977) הוא שחקן קולנוע ותיאטרון וזמר רוסי.

ביוגרפיה
--------

### ראשית חייו

דמיטרי דבוריאן (דיוז'ב) נולד ב-9 ביולי 1977 באסטרחן, לשחקן אלבר דבוריאן וללודמילה דיוז'בה. בשנת 1995 סיים את בית הספר לילדים מחוננים ונכנס למחלקת הבימוי והמשחק של מכון GITIS (בסדנה של מארק זכארוב).

### קריירה

דיוז'ב הופיע לראשונה בסרט "24 שעות" מאת אלכסנדר אטנסיאן בשנת 2000. לאחר זמן מה הוזמן לשחק בסאגה הפלילית "בריגדה" בבימויו של אלכסיי סידורוב. דיוז'ב נמצא באמצעות סוכנות שחקנים קטנה בה היה רשום. תפקידו כ"קוסמוס" הפך אותו מיד לשם דבר ברוסיה.

בשנת 2005 שיחק בסרטו "איש מת" בבימויו של אלכסיי בלבנוב יחד עם ניקיטה מיכאלקוב ואלכסיי פאנין. בשנת 2006 כיכב בסרט "האי" מאת פאבל לונגין. הסרט סגר את פסטיבל ונציה והוכיח את עצמו כהצלחה קופתית מתונה וזכה הן בפרס ניקה והן בפרס נשר הזהב בקטגוריית הסרט הרוסי הטוב ביותר לשנת 2006. בנוסף גילם תפקיד ראשי בקומדיה "אנטידור" (Антидурь), משנת 2007.

מאז 2006, דמיטרי דיוז'ב הוא שחקן התיאטרון האמנותי של מוסקבה. בשנת 2009 יצא לבתי הקולנוע הסרט "חופשה באבטחה כבדה" עם דמיטרי וסרגיי בזרוקוב. הסרט זכה להצלחה רבה ובשבועיים הראשונים ברוסיה הוא הרוויח יותר מ-15 מיליון דולר, שהיה אחת ההצלחות הגדולות בתולדות הקולנוע הרוסי. בשנת 2010 כיכב בסרט "שמש בוגדנית 2" מאת ניקיטה מיכאלקוב. לאחר שסיים את הלימודים בקורס הגבוה לתסריטאים ובמאי קולנוע, השלים את עבודת התזה שלו - סרט האחים משנת 2011, באורך חצי שעה, שהשתתף בפסטיבל קינוטאבר בתחרות הסרטים הקצרים.

בשנת 2012 דיוז'ב כיכב בקטע "אהובי" בסרט "אמהות" עם סרגיי בזרוקוב. בשנת 2014, הופיע גם בסרט הספורט "האלופים", בקטע על סיפור האהבה וחיי הספורט של הספורטאים אנטון סיחארלוידזה וילנה ברז'נאיה. בשנת 2015, דמיטרי דיוז'ב ערך את הופעת הבכורה שלו כבמאי תיאטרון והעלה את המחזה "ספסל". בשנת 2017 גילם את פיוטר הגדול, בסרט הקולנוע טובול, שיצא גם כסדרת טלוויזיה בשנת 2020.

### חיים אישיים

ב-14 בפברואר 2008 דמיטרי התחתן עם טטיאנה דיוז'בה, והם נישאו ב-20 ביולי 2008. בנם, איוואן, נולד ב-8 באוגוסט 2008.

קישורים חיצוניים
----------------

ויקישיתוף מדיה וקבצים בנושא **דמיטרי דיוז'ב** בוויקישיתוף
* דמיטרי דיוז'ב, ביישום טלגרם
* דמיטרי דיוז'ב, ברשת החברתית אינסטגרם
* דמיטרי דיוז'ב, במסד הנתונים הקולנועיים IMDb (באנגלית)
* דמיטרי דיוז'ב, באתר AllMovie (באנגלית)
* דמיטרי דיוז'ב, במסד הנתונים הקולנועיים KinoPoisk (ברוסית)
* דמיטרי דיוז'ב, באתר MusicBrainz (באנגלית)
* "דמיטרי דיוז'ב" באתר Kino-teatr.ru
* "דמיטרי דיוז'ב" באתר Kinopoisk.ru
* "דמיטרי דיוז'ב" באתר Ruskino.ru
* "דמיטרי דיוז'ב" באתר Kinomania.ru

הערות שוליים
------------

1. ↑  "Дмитрий Дюжев". *Russia-1*.
2. ↑  "Дмитрий Дюжев". *VokrugTV*.
3. ↑  Joy Goodwin (9 בנובמבר 2006). "Free Wheeling Gender-bending Night". *New York Sun*. נבדק ב-9 בפברואר 2011. `{{cite news}}`:  (עזרה)
4. ↑  "Short biography". אורכב מ-המקור ב-2011-10-20. נבדק ב-2011-07-18.
5. ↑  "Dmitri's son was born".

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007418831705171
* GND: 1048667847
* ISNI: 0000 0001 1217 302X
* LCCN: no2008051351
* MusicBrainz: ea801f7a-58ae-4a4c-850e-011a1a8bef61
* NKC: xx0158604
* SUDOC: 128889187
* VIAF: 163354847
* WorldCat: lccn-no2008051351

 |
**גיורגי חריסטוב** (במקדונית: **Ѓорѓи Христов**; נולד ב-30 בינואר 1976) הוא כדורגלן עבר מקדוני ששיחק בעמדת החלוץ בנבחרת מקדוניה, והוא סגן מלך השערים שלה בכל הזמנים.

קריירה
------

חריסטוב החל את הקריירה המקצוענית שלו במועדון פרטיזן בלגרד היוגוסלבי, בעונת 1994/1995, והמשיך לשחק במועדון עד עונת 1996/1997. בסך הכל ערך 61 הופעות וכבש 21 שערים בכל שנותיו במועדון.

בשנת 1997 חתם על חוזה שמוערך בסכום של כ-1.5 מיליון אירו במועדון בארנסלי האנגלי שיירד ליגה בזמן עונתו הראשונה של חריסטוב, הוא המשיך במועדון גם בזמן שיירד לליגת המשנה עד לעונת 1999/2000 כשהפעם סיכום העונות שלו בקבוצה עמד על 45 הופעות ו-8 שערים.

לאחר מכן, בשנת 2000 עבר למועדון ההולנדי ניימכן ששיחק בליגת העל ההולנדית. הוא המשיך במועדון עד לשנת 2002 (עונת 2002/2003), ובמדי הקבוצה ערך 55 הופעות וכבש 18 שערים. לאחר מכן עבר למועדון ההולנדי זוולה, ששיחק גם הוא בליגה ההולנדית הראשונה לאחר שחתם חוזה לעונת 2003/2004 שבה ערך 13 הופעות וכבש 4 שערים. בשנת 2004 עבר לקבוצת דנפרמלין הסקוטית ששיחק בליגה הראשונה בסקוטלנד לעונת 2004/2005, שבה ערך 8 הופעות בלבד ולא כבש.

בעונת 2005/2006 עבר לשחק בישראל, כשהגיע כחלק מקבוצת הזרים החדשה של הפועל נצרת עילית. לאחר שלא הרשים בתקופה של כארבעה חודשים, שוחרר חריסטוב בתאריך ה-2 באפריל 2006, אך הוחזר יום לאחר מכן לאחר שהבטיח למערכת המקצועית בקבוצה כי יתאמץ להשאיר את הקבוצה בליגת העל.

לאחר שעזב את ישראל שיחק בקבוצות נוספות ביוון, קפריסין, אזרבייג'ן ופינלנד, ובשנת 2010 פרש ממשחק פעיל.

לזכותו של חריסטוב 48 הופעות ו-16 שערים במדי נבחרת מקדוניה.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
**אישה בונה אישה הורסת** הוא פזמון בביצועו של הזמר אבי סינואני, נכתב על ידי הסופרת סמדר שיר ודוד חלפון, והולחן על ידי הזמר אבנר גדסי.

השיר יצא כסינגל בשנת 1995 מתוך האלבום "איתך ובלעדייך" שיצא בשנת 1996.
מיד לאחר יציאתו הפך השיר ללהיט קאלט, והמשפט הפותח את הפזמון השתרש בשפה העברית כפתגם מוכר.
השיר זכה להרבה גרסאות כיסוי, ביניהם של הזמר אייל גולן.

תוכן השיר
---------

מילות השיר הן ניסיון פיוס של מושא האהבה, שבמקרה הזה מוצגת ככעסנית ("למה שוב את כועסת", "את אישה מטרפת"), בפזמון החוזר מבקש הדובר ממושא אהבתו שתשכח את צל העבר, ושבה טמון הכוח להשכין שלום ביניהם, להרוס או לבנות.
פזמון השיר הוא נוסח שונה לפתגם מספר משלי, שם כתוב:"חַכְמוֹת נָשִׁים בָּנְתָה בֵיתָהּ; וְאִוֶּלֶת בְּיָדֶיהָ תֶהֶרְסֶנּוּ".
השיר נוגן במצעד השבועי של רשת ג' בינואר 1997 במשך ארבעה שבועות.

קישורים חיצוניים
----------------

* סרטון השיר "אישה בונה אישה הורסת" באתר יוטיוב
* "אישה בונה אישה הורסת" באתר בית לזמר העברי
* מילות השיר "אישה בונה אישה הורסת" באתר שירונט
* אקורדים לשיר, באתר נגנו

הערות שוליים
------------

1. ↑   המצעד השבועי
**אנציקלופדיה "מַעְיָן"** היא אנציקלופדיה לילדים ולנוער בעריכת ז. אריאל (שלמה זלמן אריאל) שיצאה לאור בישראל בהוצאת יוסף שרברק מאמצע שנות ה-50 ועד שנות ה-60 של המאה ה-20 במספר מהדורות. האנציקלופדיה הוקדשה לזכרה של בתו היחידה של המו"ל יוסף שרברק, ברוריה, שמתה ב-1934, בגיל 10 (בראש כל כרך נכתבה הקדשה לזכרה).

האנציקלופדיה הייתה מאוירת ומנוקדת, וכללה שלושה עשר כרכים בנושאים שונים - "טכניקה", "גדולי עולם", "גדולים בישראל", "מורשת אבות", "עולמנו", "האדם בתבל", "מעייני האמנות" ועוד. כל כרך כלל מאמרים בני מספר עמודים בנושא הכרך, שחולקו לפרקים. בסוף כל כרך ניתן תוכן עניינים, אך לא ניתן אינדקס לכרך או לאנציקלופדיה בכללותה.

כל כרך כלל למעלה מארבע מאות עמודים, רובם מאוירים. לאנציקלופדיה תרמו מספר כותבים קבועים, כיצחק ספיבק, דב כיטוב, שרגא פייבל קלעי ואהרן דובניקוב.

האנציקלופדיה נועדה לדור הצעיר, מתוך מגמה חינוכית ברורה. כך, למשל, קובעת ההקדמה "לקורא הצעיר", בכרך "גדולים בישראל" - "מגמת המחברים בספר זה היא להעשיר את אוצר ידיעותיך, הקורא הצעיר, וגם להבליט לנגד עיניך את אורח חייהם של גדולי הרוח בעמנו, את דרך חינוכם ואת שאיפתם אל האמת אשר בנפשם, שבה ראו מטרת חייהם. לא פעם ולא אחד מהם שבעו לעג וקלס בראשית צעדיהם, נכשלו ונתאכזבו, אבל הם התגברו על העלבונות וההתקלסות, והאמת שלהם עלתה ותהי לבאר מים חיים לעמם ולברכה לכל אדם".

בצד מאמרים בנושאים "רציניים" ו"חשובים" כקורות חיי פילוסופים או דמויות היסטוריות, ונושאים טכנולוגיים שונים, ניסתה האנציקלופדיה לכלול נושאים מושכים ומרתקים, שיעניינו את בני הנוער. כך, למשל, כלל הכרך "גדולים בישראל" מאמרים הנוגעים לדמויות בנות התקופה, כגון יצחק שדה וזאב ז'בוטינסקי, והכרך "טכניקה" כלל מאמרים בנוגע ל"רקטות ומטוסי דחף", "הפצצה האטומית וקורותיה", "הטלוויזיה" (כעשרים שנה לפני תחילת שידורי הטלוויזיה במדינת ישראל) ואף "אנשים מכונות" (רובוטים).

אנציקלופדיה מעיין זכתה להצלחה, ויצאה במספר רב של מהדורות במשך כעשר שנים. בשל השפה הבהירה בה היא כתובה, ומבחר איוריה, יש המשתמשים בה גם כיום.

קישורים חיצוניים
----------------

* איתמר לוי, דף מידע מס' 119 (25 במאי 2011), באתר "חנות הספרים של איתמר"
המשולש הפולינזי הוא אזור גאוגרפי באוקיינוס השקט, שבקודקודיו נמצאים איי הוואי (1), ניו זילנד (2) ואי הפסחא (3). בחלקו המערבי נמצאת סמואה (4) ובמרכזו נמצא האי טהיטי (5)
**המשולש הפולינזי** הוא אזור דמוי משולש באוקיינוס השקט, אשר קודקודיו הם איי הוואי, אי הפסחא וניו זילנד. האזור משמש לא פעם כאמצעי פשוט לתיאור תחומיה של פולינזיה. אורך כל אחת מצלעות המשולש הוא 7,000 קילומטר. שיוצר שטח שכפול משטחה של רוסיה. המדינה הגדולה בשטחה בעולם. 

התרבויות הפולינזיות העיקריות השוכנות במשולש כוללות את המאורים של ניו זילנד, ילידי הוואי והתושבים הילידים של אי הפסחא, איי מרקיז, סמואה, סמואה האמריקנית, פולינזיה הצרפתית ואיי קוק וטונגה.

היסטוריה
--------

אנתרופולוגים מאמינים שהתרבות הפולינזית המודרנית התפתחה מפרוטו-תרבות יחידה שהתקיימה בדרום האוקיינוס השקט. קיימות עדויות שהפולינזיים נדדו מזרחה עד לאזור סאלס אי גומס ודרומה עד לאזור דרום ניו זילנד אך התיישבויות אלה לא שרדו. קיימים שרידים של התיישבות פולינזית שהתקיימה במאה ה-13 באנדרבי באיי אוקלנד

הערות שוליים
------------

1. ↑  O'Connor, Tom, Polynesians in the Southern Ocean: Occupation of the Auckland Islands in Prehistory, **New Zealand Geographic**
2. ↑  Anderson, Atholl J, Subpolar Settlement in South Polynesia, **Antiquity**
**ג'ונגל היופי** (באנגלית: **The Beauty Jungle**) הוא סרט בריטי משנת 1964.

עלילה
-----

שירלי היא קלדנית המתגוררת בבריסטול, במהלך חופשה בחג היא נתקלת בדון מקנזי, עיתונאי מקומי המשכנע אותה ללכת ולהשתתף בתחרות יופי, כשהיא זוכה בתחרות היא מחליטה לעזוב את המקצוע שלה ולהתמקד בתחרויות יופי. הוריה לא מרוצים מהחלטתה.

היא מגיעה למקום השני בתחרות "ורד אנגליה", אך חברה שלה מציינת בפני השופטים כי הזוכה לא צייתה לכללי התחרות ולכן התואר נשלל ממנה ושירלי מוכתרת למקום הראשון, כפרס היא זוכה ב-300 לירה שטרלינג ובחופשה למונטה קרלו, היא ודון נהנים בחופשה ביחד אך דון משנה את ההזמנה במלון משני חדרים לחדר זוגי אחד. במונטה קרלו שירלי משתתפת בתחרות יופי נוספת בשם "מיס טרפז", זוהי תחרות פרועה המתקיימת בתוך קרקס, גם בתחרות זו היא זוכה והיא מקבלת פרס כספי ובנוסף מארגני התחרות מזמינים אותה לארוחת ערב.

כשהיא חוזרת לבריטניה היא מצטלמת בעיירה טורקי, היא משתתפת שוב פעם בתחרות "ורד אנגליה" והפעם היא זוכה בתחרות ובפרס של 1000 לירה שטרלינג.

היא מתמודדת בתחרות היופי הבינלאומית "מיס גלובוס" הנערכת בחוף השנהב כנציגת אנגליה, שם דון שוהה בבית מלון נפרד משירלי והשותפה שלה לחדר היא מיס פרו. בתחרות היא מדורגת במקום השישי וזאת לאחר שמתמימותה היא שכבה עם אחד השופטים בתחרות בציפייה שדבר זה יוביל אותה לזכייה. מאוכזבת מתעשיית היופי ומתחום זה היא מפסיקה להשתתף בתחרויות.

קישורים חיצוניים
----------------

* "ג'ונגל היופי", במסד הנתונים הקולנועיים IMDb (באנגלית)
* "ג'ונגל היופי", באתר AllMovie (באנגלית)
* "ג'ונגל היופי", במסד הנתונים הקולנועיים KinoPoisk (ברוסית)
אין לבלבל עם אין לבלבל ערך זה עם הערך "מרקיניוס".

**מרקוס ויניסיוס אוליביירה אלנקר** (בפורטוגזית: **Marcus Vinicius Oliveira Alenca**; נולד ב-7 באפריל 2003 בברזיל), המוכר בקיצור כ**מרקיניוס** (**Marquinhos**), הוא כדורגלן ברזילאי המשחק בעמדת קשר הכנף בקבוצת נאנט מה ליג 1.

קריירת מועדונים
---------------

### סאו פאולו

מרקיניוס גדל במחלקת הנוער של סאו פאולו. ב-11 ביולי 2021 ערך את הופעת הבכורה שלו במועדון, בניצחון 0–1 על באהיה במסגרת המחזור ה-11 בליגת העל הברזילאית לעונת 2021. ב-14 ביולי ערך את הופעת הבכורה שלו בגביע ליברטדורס, בתיקו 1-1 נגד ראסינג קלוב במסגרת המשחק הראשון בשלב שמינית הגמר של הטורניר לעונת 2021. ב-21 ביולי הבקיע את שער הבכורה שלו במועדון, בניצחון 1–3 על ראסינג קלוב במסגרת משחק הגומלין בשלב שמינית הגמר של הטורניר.

### ארסנל

ב-13 ביוני 2022 חתם מרקיניוס על חוזה ארוך טווח בארסנל. ב-31 בינואר 2023 הושאל לנוריץ' סיטי עד לסוף העונה. ב-12 באוגוסט 2023 הושאל לנאנט לעונה אחת.

נבחרות ברזיל
------------

שיחק בשתי נבחרות הנערים של ברזיל עד גיל 16 ועד גיל 17.

שיחק במדי נבחרת ברזיל בכדורגל עד גיל 20 במונדיאליטו 2023, שם הגיעה הנבחרת לרבע הגמר והודחה על ידי נבחרת ישראל בכדורגל עד גיל 20.

תארים
-----

**ארסנל**

* מגן הקהילה: 2023

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Marquinhos: Arsenal sign Brazilian from Sao Paulo on long-term contract, *BBC Sport*. 13 June 2022
**ניקולאי איבנוביץ' נבוגטוב** (ברוסית: **Николай Иванович Небогатов**; ‏ 20 באפריל 1849 - 4 באוגוסט 1922) היה קצין ימיה רוסי. שירת כמפקד השייטת הפסיפית השלישית במהלך מסע הצי הבלטי וכמפקד החטיבה השלישית במהלך קרב צושימה.

חייו
----

נבוגטוב נולד למשפחה של קצין בקרבת סנקט פטרבורג והפך בגיל 16 לצוער בחיל הים. ההתקדמות שלו בצי הבלטי הייתה איטית וב-1889 התמנה לתפקיד פיקודי ראשון על סיפון אוניית התותחים גרד. 

בשנת 1894 קודם נבוגטוב לדרגת קפטן וב-1901 לתת-אדמירל. עם פרוץ המלחמה נבוגטוב פיקד על יחידת האימונים של הארטילריה של צי הים השחור. בדצמבר אותה שנה הוא מונה למפקד פלוגת מס' כלי שיט שנדחו על ידי השייטת של הצי הפסיפי בפיקודו של זינובי רוז'סטבנסקי ונשארו מאחור.

נבוגטוב החל את מסעו ב-15 בפברואר 1905 וחצה בדרכו את תעלת סואץ. בשל העובדה שרוז'סטבנסקי עזב מוקדם מהמתוכנן את מדגסקר נבוגטוב הפליג ישירות למפרץ קמראן שנמצא בווייטנאם, שם הוא הצליח להצטרף לשאר הצי. רוז'סטבנסקי, שהתנגד ליציאה לדרך של נבוגטוב לא שיתף אותו בתוכניותיו גם בשלב קריטי זה וגם לא בשלב שהוא הפך לשני בדרגת הפיקוד לאחר שאדמירל דימיטרי פון פלקרצאם נהרג בקרב ב-24 במאי 1905 [דרוש מקור].

את היום הראשון של קרב צושימה שרדו הכוחות תחת פיקודו של נבוגטוב ללא פגע למרות התקפות טורפדו. במהלך החשיכה כל הכוחות הרוסיים ששרדו את היום הראשון הצטרפו אליו תחת פיקודו. בבוקר ה-28 במאי 1905 למראה כוחות הצי היפני שהופיעו באופק, הוא החליט להיכנע, אף על פי שהיה במצב של יכולת להילחם ונגד עמדתם של קציניו. במהלך הכניעה אמר נבוגטוב לקציניו כי הוא כבר זקן ואינו חושש לעצמו. הוא חש דאגה ואחריות רבה לכל האחרים שהיו עדיין צעירים. הוא דחק בהם לעבוד קשה ולשחזר את הצי למען מדינתם ואמר כי הוא ייקח על עצמו את מלוא האחריות לכניעה.

עם חזרתו לרוסיה לאחר שהוחזק במחנה שבויים ביפן, הוא הועמד לדין בקרונשטאדט בדצמבר 1906 יחד עם 77 מקציניו, הוא הואשם בכך שנכנע ללא צורך. להגנתו טען שאוניות לא תקינות, תותחים ותחמושת לא תקינים גרמו לחוסר יכולתו להתגונן ביעילות: "לא הייתי מהסס להקריב חיי 50,000 חיילים לו היה זה משרת מטרה כלשהי, אולם איזה זכות הייתה לי להקריבם ללא כל מטרה?". למרות זאת בית המשפט החליט כי התנהגותו ופיקודו היו הנושא העיקרי ולא מצב אוניותיו, ודן אותו בשל כך למוות יחד עם שלושה מקציניו. אולם, בהתחשב בנסיבות מקלות, פנה בית המשפט לרחמי הצאר ניקולאי השני, ומאוחר יותר הומר עונש המוות בעשר שנות מאסר. במאי 1909 שוחרר ממאסר ונעלם לאלמוניות.

לקריאה נוספת
------------

Kowner Rotem, Historical Dictionary of the Russo-Japaneese War, The Scarecrow press, 2006 

* .History of the Russo-Japanese war,Volume V, Cassell's 1905-1906

קישורים חיצוניים
----------------

ויקישיתוף מדיה וקבצים בנושא **ניקולאי נבוגטוב** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1207188972
* LCCN: n90646513
* VIAF: 13930658
* WorldCat: lccn-n90646513

 |
דב בן דב, 1954
**דב בן-דב** (1927 – 25 במרץ 2020) היה קלע ישראלי שעסק בירי ברובה ובאקדח ובירי בצלחות חרס. בשנות ה-50 היה אלוף ישראל בקליעה, נמנה עם נבחרת ישראל, והשתתף בשנת 1952 במשלחת ישראל לאולימפיאדת הלסינקי, האולימפיאדה הראשונה שבה השתתפה ישראל.

ביוגרפיה
--------

דב בן-דב נולד בשנת 1927 בשכונת הבוכרים בירושלים לצבי בן-דב (אנשילובסקי) ורעייתו, שעלו מפולין. התאמן במועדון הקליעה "טיר", שפעל בחוף תל אביב.

הצטרף ל"הגנה" ועבר קורס מ"כים בהדרכת אהרון ידידיה, אחד מהארבעה שנהרגו ב-22 בפברואר 1946 במהלך התקפה על מחנה הצבא הבריטי בשרונה שבתל אביב. ב-1948 התגייס לצה"ל והשתתף בקורס הצלפים הראשון בצה"ל, בהדרכת אלכס אלירז. המשיך בשירות כמדריך צליפה.

בשנת 1952 נמנה עם משלחת ישראל לאולימפיאדת הלסינקי. התחרה ברובה חופשי שלושה מצבים 300 מטר, צבר 1,033 נקודות, והגיע למקום 21 מתוך 32.

בשנת 1954 נמנה עם משלחת ישראל במשחקי אסיה והגיע למקום השלישי בירי ממרחק של 300 מטר ברובה חופשי, ולמקום הרביעי בירי ברובה משלושה מצבים. בהמשך אותה שנה ניצח באליפות ישראל בקליעה. בשנת 1957 התחרה במכביה החמישית ברובה חופשי שלושה מצבים 300 מטר וזכה במדליית ארד. ב–1958 נמנה עם משלחת ישראל לאליפות העולם בקליעה שנערכה במוסקבה.

התחרה במסגרת מכבי רמת גן. בשנת 1960 נבחר להשתתף במשלחת ישראל לאולימפיאדת רומא, אך בהמשך בוטלה השתתפותו. באוגוסט 1960 הגיע למקום השני באליפות ישראל, והוא פרש מפעילות תחרותית. ובשנת 1967 חזר לכך במסגרת מכבי רמת גן.

עבד בתחום מערכות קירור מסחריות. נישא לשושנה ולהם שלושה ילדים.

קישורים חיצוניים
----------------

* דב בן-דב, באתר olympedia.org
* עופר אדרת, 2020-1927 | מרובה טוטו לאולימפיאדה: עם מותו של אלוף ישראל בקליעה, באתר הארץ, 10 באפריל 2020

הערות שוליים
------------

1. ↑  יואב רענן זכה במדלית כסף בצלילה למים מ־10 מטרים, הַבֹּקֶר, 9 במאי 1954
2. ↑  ד. בן־דב - אלוף ישראל בקליעה, הַבֹּקֶר, 7 ביולי 1954
3. ↑  יצאה משלחת ישראל למוסקבה לאליפות העולם בקליעה למטרה, הַבֹּקֶר, 27 ביולי 1958;  
"אות־הקלע" לישראלים באליפות־מוסקבה, על המשמר, 18 באוגוסט 1958
4. ↑  לוי יוסף, עוול לקלעי, הַבֹּקֶר, 21 באוגוסט 1960
5. ↑  רפאל פלס מנאות מרדכי הוכרז כקלעי המצטיין ל־1960, למרחב, 14 באוגוסט 1960
6. ↑  הקלע הוותיק דב ב-דב שב לפעילות, מעריב, 3 באפריל 1967

|  משלחת ישראל לאולימפיאדת הלסינקי (1952)  |
| --- |
| אתלטיקה **אתלטיקה** | אוריון גלין גלר • אריה גליק • לאה זמרי • אולגה וינטנברג • דוד טבק • תמר מטל-שומכר • אריה קלינשטוב-נוה |
| כדורסל **כדורסל** | דני ארז • משה דניאל • יהודה וינר • מרסל חפץ • פרדי כהן • עמוס לין • זכריה עופרי • אליהו עמיאל • ראובן פכר • מנחם קורמן • רלף קליין • שמעון שלח • אברהם שניאור (מאמן: מוריס רסקין) |
| קליעה **קליעה** | אלכס אלירז • דב בן-דב • שמואל לביב-לובין • צבי פנקס |
| קפיצה למים **קפיצה למים** | יואב רענן |
| שחייה **שחייה** | נחום בוך |
**איוואן לוּקוֹב** (בבולגרית: **Иван Луков**;‏ 22 באוגוסט 1871, גברובו, האימפריה העות'מאנית – 17 באפריל 1926, סופיה, ממלכת בולגריה), היה גנרל בולגרי, מפקד הארמייה השנייה בחזית המקדונית במלחמת העולם הראשונה, אשר הגיש בשם הצבא הבולגרי את בקשת שביתת הנשק ממפקדי כוחות מדינות ההסכמה.

תחילת הקריירה
-------------

ב-1891 סיים לוקוב את האקדמיה הצבאית הבולגרית והוסמך כקצין רגלים וב-1901 נשלח להמשך לימודים באקדמיה הצבאית בסנקט פטרבורג. ב-1905 נשלח להשתלמות מקצועית בצבא צרפת ולמד במקביל פילוסופיה בסורבון. בין 1906–1908 כיהן כנספח הצבאי הבולגרי בפריז ובהמשך בסנקט פטרבורג. במלחמת הבלקן הראשונה מונה לראש המטה של אוגדת הרגלים ה-1 ולאחר מלחמת הבלקן השנייה הועבר לתפקיד מפקד האקדמיה הצבאית בסופיה.

מלחמת העולם הראשונה
-------------------

עם פרוץ מלחמת העולם הראשונה מונה לתפקיד ראש מחלקת מבצעים במטה הכללי הבולגרי וב-30 באוגוסט 1916 עם מותו של מאיור-גנרל קונסטנטין ז'וסטוב התמנה לראש המטה הכללי הבולגרי. ב-22 באפריל 1917 הרכיבו הגרמנים את "קבוצת הארמיות שולץ", כוח בפיקודו של הגנרל פרידריך פון שולץ שנועד ליישם מדיניות מתואמת מטעם מעצמות המרכז בחזית המקדונית והורכב מהארמייה ה-11 הגרמנית ו-7 אוגדות בולגריות בגיבוי פיקודי של קציני מטה גרמנים ואוסטרו-הונגרים. לכוח צורפה גם הארמייה ה-2 הבולגרית, אך היא נותרה תחת פיקוד עצמאי בהתאם לבקשתו של ניקולה ז'קוב מפקד החזית הבולגרי. היחסים בין הגרמנים לבולגרים היו מעורערים בתקופה זו ולוקוב מקורבו של ז'קוב מונה לפקד על הארמייה ה-2 והונחה לדווח לז'קוב אישית על התנהלות העניינים בחזית.

בספטמבר 1918 פתחו כוחות מדינות ההסכמה, בפיקודו של הגנרל לואי פראנשה ד'אספרה במתקפה לאורך עמק הוארדאר שהובילה לקריסת הצבא הבולגרי. לוקוב ביקש בשם צבא ממלכת בולגריה שביתת נשק ומאוחר יותר היה חבר בצוות המשא ומתן לקביעת תנאי שביתת הנשק של סלוניקי,.

שלהי הקריירה ואחריתו
--------------------

לאחר המלחמה מונה על ידי ראש הממשלה אלכסנדר סטמבוליסקי להיות אחד מנציגי המשלחת הבולגרית לועידת השלום בפריז (1919), במסגרתה סוכמו תנאי חוזה ניי. במסגרת חוזה ניי צומצם מאוד היקפו של הצבא הבולגרי וב-1 בינואר 1920 נאלץ לוקוב לסיים את שירותו הצבאי. לוקוב היה יושב ראש איגוד קציני המילואים, נודע כפעיל חברתי ולוחם למען זכויות האדם בממלכה.
איוואן לוקוב הלך לעולמו באפריל 1926 והוא בן 54 שנים.

ראו גם
------

* בולגריה במלחמת העולם הראשונה

קישורים חיצוניים
----------------

ויקישיתוף מדיה וקבצים בנושא **איוואן לוקוב** בוויקישיתוף

הערות שוליים
------------

1. ↑  "הגנרל איוואן לוקוב-ביוגרפיה", באתר sklaviny.ru (ברוסית).
2. ↑  אנציקלופדיה לתולדות מלחמת העולם הראשונה, "חזית סלוניקי במלחמת העולם הראשונה", באתר גוגל ספרים (באנגלית).
3. ↑  וילארי לואיג'י, החזית המקדונית במלחמת העולם הראשונה, באתר ebooksread.com (באנגלית).
4. ↑  ריצ'רד הול, "קרב דוברו פולה-פריצת הדרך במערכה בבלקן", באתר גוגל ספרים (באנגלית).
5. ↑  איוואן לוקוב ביוגרפיה, באתר hrono.ru (ברוסית).
**מוּלִית אֲדֻמָּה** (שם מדעי: *Mullus barbatus*), או בשמה העממי **סולְטַאן אִיבְּרַהִים**, היא דג מסוג מולית השוכן באזורי אקלים סובטרופי בים התיכון, בים השחור, ובצפון מזרח האוקיינוס האטלנטי מסקנדינביה ועד סנגל. 

לעיתים מבלבלים בין מולית הפסים, האדמירל (דג) והמולית האדומה במסעדות וחנויות דגים ומחליפים בין השמות "סולטאן איברהים", "ברבוניה" ו"מולית אדומה". להבדיל ממולית הפסים, סנפיר הגב הראשון של המולית האדומה אינו מפוספס. מולית אדומה מגיעה לאורך מקסימלי של 332 מ"מ ונפוצה באזורינו באורך של כ-86.7 – 146.3 מ"מ לזכרים ולנקבות 90 – 225 מ"מ. מולית אדומה מגיעה לבגרות מינית באורך של כ-11 ס"מ, נתון זה בעל חשיבות לשימור האוכלוסייה עקב היקפי הדייג הגדלים.

מולית אדומה נמצאת על קרקע בוצית, חולית או קרקע מרובת אבנים על מדפי היבשות, לרוב בלהקות. היא חיה בעומקים של בין 10–300 מטר. היא ניזונה מסרטנאים קטנים החיים בקרקעית, תולעים ורכיכות בשל תזונה זו טעם בשרה של המולית המוערך במיוחד מושווה פעמים רבות לטעמם של חסילונים. המולית מחפשת את טרפה על ידי טמינת ראשה והבינים שלה בחול תוך כדי הנעת זנבה ברטט תכוף. פליניוס הזקן פירש התנהגות זו כפחד מטורפים, וחשבה לפחדנית שבדגים. 

כדג מאכל נמכרת טרייה. 

יש המסווגים את המולית אדומה לשני תת-מינים:

* *Mullus barbatus barbatus*
* *Mullus barbatus ponticus* - (נמצא בים השחור ובים אזוב)

אילוסטרציה של מולית אדומה

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מולית אדומה** |
| ויקימינים טקסונומיה בוויקימינים: **Mullus barbatus** |

* מולית אדומה, באתר ITIS (באנגלית)
* מולית אדומה, באתר NCBI (באנגלית)
* מולית אדומה, באתר Animal Diversity Web (באנגלית)
* מולית אדומה, באתר האנציקלופדיה של החיים (באנגלית)
* מולית אדומה, באתר FishBase (באנגלית)
* מולית אדומה, באתר GBIF (באנגלית)
* גיל ססובר, הברבוניה היא יותר מאשר הצ'יפס של הים, באתר הארץ, 10 במרץ 2016

הערות שוליים
------------

1. ↑  מולית אדומה באתר הרשימה האדומה של IUCN
2. ↑  מילון בעלי חיים: דגי הגרם (תשע"ב), 2012, באתר האקדמיה ללשון העברית
3. ↑  ננסות (Nanism) בדגי מולית אדומה בדרום- מזרח הים התיכון

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550843105171

 |
**בויאן ורוצ'ינה** (בקרואטית: **Bojan Vručina**; נולד ב-8 בנובמבר 1984) הוא כדורגלן קרואטי, המשחק בעמדת החלוץ בבוראק.

קריירת מועדונים
---------------

אחרי שסיים את גיל הנוער במחלקות הנוער של פודראווינה וואראז'דין, ורוצ'ינה החל אל קריירת הבוגרים שלו בקבוצת סלאבן בלופו מהליגה הקרואטית במהלך המחצית השנייה של עונת 2003-04. בינואר 2008 הצטרף בהשאלה לקבוצת דיסבורג מהליגה הגרמנית. את הופעת הבכורה שלו ערך ב-2 בפברואר כשעלה מהספסל במשחק מול בורוסיה דורטמונד שנגמר בתוצאת תיקו 3-3. ורוצ'ינה התקשה למצוא את מקומו בדיסבורג וערך רק שמונה הופעות במדי הקבוצה, בשבעה מהם עלה מהספסל. בסיום העונה, בעקבות ירידת דיסבורג לליגה הגרמנית השנייה, חזר ורוצ'ינה לסלאבן בלופו.

בקיץ 2008 היה שותף אינטגרלי בסלאבן בולפו להעפלתה בפעם הראשונה בהיסטוריה לסיבוב הראשון בליגה האירופית. סלאבן בולפו נכשלה לבסוף להפעיל לשלב הבתים אחרי שהפסידה לצ'סקא מוסקבה. ורוצ'ינה המשיך ביכולת הטובה שלו בקבוצה הקרואטית וסיים את העונה הנוכחית כמלך שערי הקבוצה עם ארבע עשר שערים.

ב-28 בינואר 2010, חתם לשלוש וחצי שנים בהפועל תל אביב והיה חלק מזכייתה בדאבל- זכייה בגביע המדינה ובאליפות ליגת העל. בתום עונה זו עזב את ישראל וחתם בפנרראיקוס מהליגה הראשונה ביוון אך לאחר שלושה משחקים בלבד במדי הקבוצה, נפצע בברך ונאלץ לעבור ניתוח שהרחיק אותו מהמגרשים לתקופה של כחצי שנה. בדצמבר 2011 הוחלט על הפסקה הדדית של חוזהו בקבוצה היוונית וורוצ'ינה חזר לסלאבן בולפו בהעברה חופשית. .

בקיץ 2012 חתם בקאפושוואר מליגת העל ההונגרית ובתום העונה הנוכחית אחרי שלושים הופעות ושלושה שערים חתם לשנתיים בשקנדיה מליגת העל המקדונית בה ערך כחמישים ושש הופעות וכבש שלושים שערים.

ב-2016 חתם בטריקלה מהליגה השלישית ביוון ואחרי כחצי שנה עבר לרודאר ולנג'ה מליגת העל הסלובנית. ב-2017 עבר לשבאב אל אורדון אל קדיסיה מליגת העל הירדנית. בעונה שלאחריה חתם בווילדון האוסטרית ובתום העונה הצטרף לבוראק.

### קריירת נבחרת

ב-2006 זכה ורוצ'ינה בחמישה גביעים בינלאומיים יחד עם נבחרת קרואטיה עד גיל 21.

ב-2009 זכה לזימון בכורה לנבחרת קרואטיה הבוגרת לקראת משחקה במקודמות מונדיאל 2010 נגד נבחרת אנדורה.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
**הלמוט אבט** (באנגלית: **Helmut Arthur Abt**;‏ נולד ב-26 במאי 1925) הוא אסטרונום אמריקאי שהתמחה באסטרופיזיקה.

ביוגרפיה
--------

הלמוט אבט נולד בשנת 1925 בגרמניה ומשפחתו היגרה לארצות הברית כאשר הוא היה בן שנתיים. בשנת 1946 הוא סיים לימודי תואר ראשון במתמטיקה באוניברסיטת נורת'ווסטרן ותוך שנתיים השלים באותה אוניברסיטה לימודי תואר שני בפיזיקה. בשנת 1952 הוא סיים עבודת דוקטורט במכון הטכנולוגי של קליפורניה. אבט עבד כשנה במצפה הכוכבים ליק ועבר לאוניברסיטת שיקגו בה היה פרופסור בשנים 1953–1959. בשנת 1960 אבט החל לעבוד במצפה כוכבים באריזונה ועבד בה עד לשנת 2000.

בשנים 1966–1968 הוא היה נשיא "ארגון האסטרונומי של הפסיפיק". בשנים 1971–1999 אט היה עורך ירחון מקצועי Astrophysical Journal.

הלמוט אבט התמחה בחקר התפתחות הכוכבים, כוכבים כפולים ונושאים נוספים. במהלך חייו הוא פרסם מעל ל-300 מאמרים. על פעילותו רבת שנים לאבט הוענק פרס על שם ג'ורג' ואן ביאסנרואק בשנת 1997. בשנת 1996 התגלה אסטרואיד 9423 שנקרא על שמו. בשנת 2003 פורסם ספר עם אוסף מאמרים של מדענים שונים. הספר הוקדש לאבט.

קישורים חיצוניים
----------------

ויקישיתוף מדיה וקבצים בנושא **הלמוט אבט** בוויקישיתוף
* קורות חיים
* נתונים אישיים
* דף מדען באתר איגוד האסטרונומי הבינלאומי
* חקר כוכב 66 באנדרומדה
* רשימת מאמרים של אבט


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007371455205171
* BIBSYS: 90249583
* CiNii: DA03211352
* ISNI: 0000 0000 8235 4187
* LCCN: nr00001230
* NTA: 075095157
* SUDOC: 080017843
* VIAF: 53984443
* WorldCat: lccn-nr00001230

 |
**2007 WD5** הוא אסטרואיד אפולו בקוטר של 50 מ' הוא אסטרואיד חוצה מאדים, שנצפה לראשונה ב־20 בנובמבר 2007 על ידי אנדראה בואטיני מסקר השמיים של קטלינה. תצפיות מוקדמות על WD5 2007 גרמו להתרגשות בקרב הקהילה המדעית, כאשר ההערכה הייתה כי יש סיכוי של 1 ל-25 להתנגש במאדים ב־30 בינואר 2008. עם זאת, עד 9 בינואר 2008, תצפיות נוספות איפשרו את תוכנית האובייקטים הקרובים לכדור הארץ של נאס"א (NEOP) להפחתת אזור אי הוודאות וכתוצאה מכך יש סיכוי להשפעה של 1 ל-10,000. 2007 WD5 ככל הנראה עבר את מאדים במרחק של 6.5 רדיוס מאדים. בשל המרחק הקטן יחסית הזה ורמת הוודאות של התצפיות הקודמות, השפעות הכבידה של מאדים על מסלולו אינן ידועות, ולדברי סטיבן צ'סלי מתוכנית אובייקט הקרקע-אדמה של נאס"א, תוכנית אובייקט קרוב לכדור הארץ, 2007 WD5 נחשבת כיום 'אבודה' (ראו אסטרואידים אבודים).2007 WD5

גילוי
-----

האסטרואיד התגלה ב־20 בנובמבר 2007 על ידי אנדראה בואטיני מסקר סקיי סקלינה במימון נאס"א בהר למון, ליד טוסון, אריזונה, ארצות הברית, באמצעות טלסקופ בגובה מטר וחצי. הוא התגלה בקבוצת הכוכבים מזל שור בעוצמה לכאורה של +20. זה יותר מ-400,000 יותר קלוש מכפי שרוב האנשים יכולים לראות בעין בלתי מזוינת בלילה חשוך רחוק מאורות העיר. הוא התגלה תשע עשרה יום לאחר שעבר ליד כדור הארץ. עד שהגיע למאדים היה גודל ניכר של כ26 + ולכן נראה יותר פי מאה יותר מאשר בזמן הגילוי.

מפגש מאדים: סיכוי להשפעה
------------------------

**ציר זמן של תצפיות ואירועים**

1 בנובמבר 2007: תשע-עשרה יום לפני התגליתו, אסטרואיד קטן זה עבר בטווח של 7.5 מיליון ק"מ (5 מיליון מיילים או 0.0476 AU) מכדור הארץ.

20 בנובמבר 2007: האסטרואיד התגלה לראשונה על ידי אנדראה בואטיני מסקר השמיים של קטלינה.

קישורים חיצוניים
----------------

ויקישיתוף מדיה וקבצים בנושא **2007 WD5** בוויקישיתוף
**מור חן** (נולדה ב-7 בספטמבר 1986) היא סטנדאפיסטית, שחקנית ואושיית רשת ישראלית.

ביוגרפיה
--------

מור חן נולדה בבת ים וגדלה בכפר רות. בשנים 2008–2011 למדה משחק בבית הספר למשחק בית צבי.

בשנת 2011 החלה להופיע על במות כסטנדאפיסטית. בתחילת דרכה כסטנדאפיסטית, קיימה במקביל גם הפעלות לילדים באירועים והפעלות במסיבות רווקות. ב-2014 החלה לפרסם סרטונים משעשעים בפייסבוק שזכו להצלחה רבה.

בשנת 2016 החלה חן לשחק בסדרה "מסובך" ששודרה בערוץ 10, בתפקיד גבי, סטנדאפיסטית צעירה המקיימת רומן עם דורון (רן שריג). בשנת 2017 הייתה חברה בהרכב "הישראליות" של שידורי קשת במסגרתו הועלו לרשת האינטרנט תכנים בהן נשים מתחומי ההומור שוחחו על החיים.

בדצמבר 2017 החלה להשתתף בתוכנית "טין ניק סטנדאפ שואו" בערוץ ניקלודיאון.

בשנת 2019 השתתפה בתוכנית הדוקו-ריאליטי "יס מן" מבית yes. שנה אחר כך, השתתפה בתוכנית הסטנדאפ "קומדי סטאר" בהגשת צביקה הדר ששודרה ברשת 13.

חן היא רווקה ומתגוררת בבת ים.

קישורים חיצוניים
----------------

ויקישיתוף מדיה וקבצים בנושא **מור חן** בוויקישיתוף
* מור חן, ברשת החברתית פייסבוק
* מור חן, ברשת החברתית אינסטגרם
* מור חן, סרטונים בערוץ היוטיוב
* מור חן, במיזם "אישים" לתיעוד היצירה הישראלית
* מור חן, במסד הנתונים הקולנועיים IMDb (באנגלית)
* מור חן, ‏מור חן: חלמתי להתפרנס מסטנדאפ ובסוף זה קרה, באתר onlife,‏ 5 באפריל 2016
* רואי פרסול, "בגיל 24 נחשפתי לעולם הסטנדאפ": ריאיון עם כוכבת הרשת מור חן, מעריב, 27 במרץ 2017
* מאיה בניטה, מור חן כובשת את עולם הסטנדאפ, באתר הארץ, 7 באפריל 2017

הערות שוליים
------------

1. ↑  הדר גת, מהפייסבוק לטלוויזיה: אושיות הרשת שהפכו לסלבס, באתר הארץ, 16 בנובמבר 2016
2. ↑  מסובך - לצפייה ישירה בנענע10, באתר תוכניות ערוץ 10 (ארכיון)
3. ↑  סרטונים הישראליות, באתר mako
4. ↑  קטע קול פודקאסט המוג'ו של בן בן ברוך - מור חן
**ג'יינה לי אורטיז** (באנגלית: **Jaina Lee Ortiz**; נולדה ב-20 בנובמבר 1986) היא שחקנית ורקדנית אמריקאית. היא ידועה בזכות תפקידה בתור הבלשית אנאליס וילה בסדרה "ד"ר רוזווד" ברשת פוקס ובזכות תפקידה בתור אנדריאה "אנדי" הררה בסדרת הדרמה "תחנה 19" ברשת ABC.

קורות חיים
----------

אורטיז נולדה בשם **ג'סיקה אורטיז** בקליפורניה וגדלה בברונקס, ניו יורק. אביה של אורטיז, ג'ו אורטיז, הוא בלש בדימוס של NYPD.

היא החלה את אימוני הריקוד שלה בגיל תשע בשיעורי סלסה וממבו; ובגיל 13 היא החלה כבר ללמד. בשנה שלאחר מכן, אורטיז נסעה לסיבוב הופעות גם כמאמנת וגם כרקדנית.

קריירה
------

אורטיז התחילה את הקריירה שלה בהופעה בסרטי סטודנטים. לאחר מכן למדה במשך שנתיים בבית הספר למשחק של מגי פלניגן, שם למדה את שיטת מייזנר. בשנת 2009, אורטיז עברה אודישן ולוהקה לעונה השנייה של תוכנית הריאליטי Scream" Queens" של ערוץ VH1, שם היא ותשע שחקניות שאפתניות נוספות התחרו באתגרים המבוססים על משחק על ההזדמנות לזכות בתפקיד בסרט "המסור 7". התוכנית עלתה לראשונה ב-2 באוגוסט 2010, ובסיום העונה אורטיז זכתה במקום השני. 

בשנת 2012, תמונתה של אורטיז הופיעה בפרק "Yard Sale" של הסיטקום "משפחה מודרנית", שבו היא השתתפה כמתמודדת בתחרות מלכת היופי מיס גלפה. 

בשנת 2013 אורטיז קיבלה תפקיד קבוע בסדרה "The After", בהפקתו של כריס קרטר, יוצר הסדרה "תיקים באפלה". הפיילוט, שעלה לשידור באמצעות אמזון וידאו בפברואר 2014, קיבל אור ירוק והוזמן כסדרה. עם זאת, ב-5 בינואר 2015, אולפני אמזון הודיעו שהם לא יתקדמו יותר עם התוכנית. חודשיים לאחר מכן, אורטיז לוהקה לתפקיד הראשי בסדרת המשטרה "ד"ר רוזווד" ברשת פוקס. הסדרה עלתה בבכורה ב-23 בספטמבר 2015, והיא בוטלה לאחר שתי עונות במאי 2017. מאוחר יותר באותה שנה, היה לה תפקיד חוזר במהלך העונה השנייה של סדרת הדרמה "על הכוונת" ברשת USA. אורטיז הופיעה גם בסרט הקומדיה "טיול בנות", וגילמה את עצמה.

בשנת 2018 החלה לשחק את אחת הדמויות הראשיות בסדרה "תחנה 19" ברשת ABC; הסדרה היא סדרת ספין-אוף לדרמה הרפואית הוותיקה "האנטומיה של גריי"; שם מגלמת אורטיז את דמותה של אנדריאה "אנדי" הררה, סגן בתחנה 19 ובתו של קפטן פרוט הררה.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2004 | *Sad Spanish Song* | אורז ספרדי |  |
| 2012 | *Misfire* | איי.סי |  |
| 2017 | טיול בנות | עצמה |  |
| 2023 | *Righteous Thieves* | לוסיל |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2010 | *Scream Queens* | מתמודדת | תוכנית מציאות; זוכת המקום השני |
| 2012 | *The Shop* | פטרונה | סדרת רשת; 6 פרקים |
| 2015 - 2017 | ד"ר רוזווד | אנאליס וילה | תפקיד ראשי (2 עונות); 44 פרקים |
| 2017 | על הכוונת | אנג'לה טיו | 4 פרקים |
| 2018 - 2021 | האנטומיה של גריי | אנדריאה "אנדי" הררה | 4 פרקים |
| 2018 - הווה | תחנה 19 | תפקיד ראשי (5 עונות); 77 פרקים |

קישורים חיצוניים
----------------

ויקישיתוף מדיה וקבצים בנושא **ג'יינה לי אורטיז** בוויקישיתוף
* ג'יינה לי אורטיז, ברשת החברתית פייסבוק
* ג'יינה לי אורטיז, ברשת החברתית טוויטר
* ג'יינה לי אורטיז, ברשת החברתית אינסטגרם
* ג'יינה לי אורטיז, ברשת החברתית טיקטוק
* ג'יינה לי אורטיז, במסד הנתונים הקולנועיים IMDb (באנגלית)
**יאקופו פרי** (באיטלקית: **Jacopo Peri**;‏ 20 באוגוסט 1561 – 12 באוגוסט 1633) היה מלחין וזמר איטלקי בתקופת המעבר בין סגנון תקופת הרנסאנס לזה של תקופת הבארוק. נהוג לראות בפרי את ממציא האופרה, כמי שחיבר את היצירה הראשונה הנקראת אופרה בימינו, "דפנה" (בסביבות 1597) ואת האופרה הראשונה ששרדה עד היום, "אאורידיצ'ה" (1600).

חייו
----

פרי נולד כנראה ברומא, אבל למד בפירנצה אצל כריסטופאנו מאלווצי. לאחר לימודיו יצא לעבוד במספר כנסיות ברומא, הן כנגן עוגב והן כזמר. לאחר זמן החל לעבוד בחצרם של בני מדיצ'י, תחילה כזמר טנור ונגן קלוויכורד ובהמשך כמלחין. יצירותיו הראשונות כללו מוזיקה נלווית למחזות ומדריגלים.

בשנות ה-90' של המאה ה-16 נוצר קשר בין פרי לבין יאקופו קורסי, פטרון המוזיקה הראשון במעלה בפירנצה. הם סברו שאמנות זמנם נופלת בערכה מן היצירות הקלאסיות של יוון ורומי והחליטו לנסות ליצור טרגדיה יוונית, כפי שהבינו אותה. יצירתם נוספה לזו של ה"קמראטה" הפלורנטינית מן העשור הקודם שהפיקה את הניסויים הראשונים בתחום המונודיה, שירת הסולו מעל בס קונטינואו, שהתפתחה עם הזמן לרצ'יטטיב ואריה. פרי וקורסי צירפו אליהם את המשורר אוטאביו רינוצ'יני לכתיבת הטקסט והתוצאה הייתה "דפנה", שגם אם ברור כיום שהמרחק בינה לבין מה שהיוונים היו מזהים כשלהם גדול ורב, מקובל לראות בה את הסנונית הראשונה לאותה צורה חדשה, האופרה.

רינוצ'יני ופרי שיתפו שוב פעולה ביצירת "אאורידיצ'ה". יצירה זו בוצעה לראשונה ב-6 באוקטובר 1600 ושלא כ"דפנה", שרדה עד ימינו (אם כי כמעט אין מעלים אותה על הבימה וגם באותן הזדמנויות נדירות, רק כקוריוז היסטורי). היצירה עשתה שימוש ברצ'יטטיבים, פיתוח חדש שהשתלב בין האריות לקטעי המקהלה
וסייע לקידום העלילה.

פרי יצר עוד כמה אופרות, בדרך כלל בשיתוף עם מלחינים אחרים, וכן כתב מספר יצירות אחרות כבידור באירועי חצר שונים. יצירותיו אינן מבוצעות כיום וסגנונו האופראי נראה מיושן אפילו בזמן מותו, בהשוואה למוזיקה של מלחינים רפורמיסטים צעירים יותר, כמו קלאודיו מונטוורדי. עם זאת, השפעתו של פרי על המלחינים שבאו בעקבותיו הייתה רבה.

מקורות
------

* "Jacopo Peri", in The New Grove Dictionary of Music and Musicians, ed. Stanley Sadie. 20 vol. London, Macmillan Publishers Ltd. 1980. מסת"ב 1-56159-174-2

קישורים חיצוניים
----------------

ויקישיתוף מדיה וקבצים בנושא **יאקופו פרי** בוויקישיתוף

* יאקופו פרי, באתר MusicBrainz (באנגלית)
* יאקופו פרי, באתר Discogs (באנגלית)
* יאקופו פרי, באתר אנציקלופדיה בריטניקה (באנגלית)
* יאקופו פרי, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282839805171
* BIBSYS: 90290756
* BNE: XX898218
* BnF: cb125704612 (data)
* CiNii: DA01760236
* GND: 118790358
* ISNI: 0000 0001 1027 0619
* LCCN: n81003165
* LNB: 000067220
* MusicBrainz: 64b4d971-10a0-4eb0-9b4f-a51f495be8cf
* NKC: jn20030303006
* NLP: A21683943
* NTA: 072721502
* SELIBR: 295394
* SNAC: w6dn4rfj
* SUDOC: 035016167
* Trove: 955365
* VcBA: 495/228504
* VIAF: 54265591
* WorldCat: lccn-n81003165

 |